Saksa

Saksa (saks. Deutschland) sijaitsee Keski-Euroopassa.

Kaupungit

 * Berliini (3 405 400) - Maan pääkaupunki ja asukasmäärältään suurin kaupunki.
 * Bremen (547 162) - Satamakaupunki pohjois-Saksassa.
 * Dortmund (585 045) - Teollisuuskaupunki Ruhr-alueella.
 * Dresden (500 068) - Saksin osavaltion pääkaupunki, joka on tunnettu historiallisesta jokivarrestaan.
 * Duisburg (502 522) - Teollisuuskaupunki Ruhr-alueella.
 * Düsseldorf (581 858) - Teollisuuskaupunki Ruhr-alueessa Rhein-joen varrella.
 * Essen (582 016) - Teollisuuskaupunki Ruhr-alueessa.
 * Frankfurt (661 877) - Saksan liike-elämän keskus, jossa sijaitsee mm. Saksan pörssi ja Euroopan keskuspankki. Keskustan pilvenpiirtäjät saavat kaupungin muistuttamaan Yhdysvaltalaista tai aasialaista suurkaupunkia. Kaupungin lentokenttä on Euroopan toiseksi vilkkain.
 * Hampuri (1 750 194) - Merkittävä satamakaupunki, asukasmäärältää Saksan toiseksi suurin kaupunki.
 * Hannover (548 617) - Puolen miljoonan asukkaan kaupunki Ala-Saksin osavaltiossa joka on tunnettu etenkin tietokone- ja teollisuusmessuistaan joita järjestetään joka vuosi.
 * Leipzig (506 372) - Yksi itäisen Saksan suurimmista kaupungeista.
 * Köln (1 024 346) - Ruhrin teollisuusalueen eteläosassa sijaitseva suuri kaupunki, joka on tunnettu tuomiokirkostaan.
 * München (1 331 445) - Saksan kolmanneksi suurin kaupunki ja Baijerin osavaltion pääkaupunki.
 * Nürnberg (500 132) - Kaupunki pohjois-Baijerissa.
 * Stuttgart (593 639) - Maan lounaisosassa sijaiteva kaupunki joka on tunnettu etenkin autoteollisuudestaan.

Muut kohteet

 * Neuschwanstein - Lähellä Itävallan rajaa sijaitseva Baijerin kuninkaan 1800-luvulla rakennuttama linna.
 * Rügen ja Usedom - Saksan suurimmat Itämeren saaret.
 * Sylt - Saksan Pohjanmeren saari.



Ymmärrä
Saksa on Keski-Euroopan suurin maa, josta löytyy jokaiselle matkailijalle jotain. Suurissa kaupungeissa on vilkas yöelämä, nähtävyyksiä ja hyviä ostosmahdollisuuksia ja maaseudun pienissä kylissäkin on paljon nähtävää. Maisemat vaihtelevat pohjoisen tasangoista ja saarista etelän Alppeihin jotka tarjoavat hyviä talvi- ja kesäurheilumahdollisuuksia. Erityisesti historiasta kiinnostuneille Saksa on merkittävä maa.

Lentokoneella
Saksan suurin lentokenttä on Frankfurtissa, josta pääseekin eteenpäin liioittelematta ihan minne vaan maailmassa, ja myös pikajunalla suoraan kentältä eteenpäin ympäri Saksaa. Useat lentoyhtiöt lentävät suoraan Saksaan:


 * Finnair  Helsingistä Berliiniin, Düsseldorfiin, Frankfurtiin, Hampuriin ja Müncheniin.
 * Air Berlin - Helsingistä Berliiniin, Düsseldorfiin ja Hampuriin.
 * Finncomm Airlines - Helsingistä Stuttgartiin yhteistyössä Finnairin kanssa.
 * Lufthansa - Helsingistä Frankfurtiin ja Müncheniin.
 * Ryanair - Tampereelta Frankfurtin Hahnin kentälle (yli 100 kilometrin päässä itse kaupungista) sekä Bremeniin.

Junalla
Junalla pääsee Saksaan kaikista naapurimaista, tosin Suomesta juna ei ole kovinkaan kätevä vaihtoehto, paitsi jos välttämättä haluaa matkustaa junalla. Baltian maiden läpi ei juurikaan ole junaliikennettä, joten suorin reitti on laivalla Tukholmaan, junalla Kööpenhaminaan jossa vaihdetaan Hampuriin menevään junaan. Hampurista on sitten melko suorat yhteydet muualle maahan.

Autolla
Tukholmasta ajaa yhdessä päivässä pohjois-Saksaan. Se on halvempi vaihtoehto kuin suora laivamatka. Baltian maiden ja Puolan kautta on myös mahdollista ajaa, mutta matka on pitempi ja tiet ovat huonommassa kunnossa.

Vaikka Puola ja Tšekki ovatkin nykyään mukana Schengenin sopimuksessa eikä mitään rajatarkastuksia enää pitäisi olla, Saksan poliisi pysäyttävät useasti näiden kahden maiden rajoilla Saksaan tulevia ja Saksasta lähteviä autoja pari kilometriä rajasta. Poliisivirkailijat tarkastavat matkailijoiden henkilöllisyystodistukset ja auton paperit, ja jos olet liikkeellä suuremmalla autolla kuten asuntoautolla, he haluavat myös kurkistaa auton sisälle. Tarkastus kestää pari minuuttia jos sinulla on paperit kunnossa.

Laivalla
TallinkSiljan ja Finnlinesin laivoilla pääsee Helsingistä Saksaan. TallinkSilja kulkee Helsingistä Rostockiin ja Finnlines Helsingistä Travemündeen lähellä Lyypekkiä. Laivamatka Suomesta Saksaan kestää noin vuorokauden/suunta.

Autolla
Saksassa autolla liikkuessa tulee muistaa, että liikenneruuhkat ovat yleisiä varsinkin suurkaupunkien lähellä. Saksassa on useita radiokanavia, jossa tiedoitetaan liikenneruuhkista, ja niitä kannattaa kuunnella. Useimmilla moottoriteillä saa liikkua niin nopeasti kuin autolla pääsee. Saksan moottoriteillä oikealta puolelta ohittaminen on ehdottomasti kielletyä, ja ohituskaistaa ei saa ajaa jos ei ole ohittamassa toista ajoneuvoa. Nopeusrajoituksia valvotaan erittäin tarkasti siellä kun niitä on, erityisesti pienimmillä maanteillä ja kylissä. Pienimmät tiet maaseudulla ovat usein satoja vuosia vanhoja puistoteitä (Alleestrassen). Nämä tiet ovat usein kapeita, mutkaisia ja puiden reunustamia, ja näillä sattuu paljon ylinopeudesta johtuvia onnettomuuksia.

Umweltzonen
Joidenkin Saksan kaupunkien keskustoihin (tällä hetkellä mm. Berliini, Hannover, Stuttgart ja Köln ) on vuoden alusta perustettu ympäristövyöhykkeitä (Umweltzonen), mikä tarkoittaa että sinne ajavilla autoilla on oltava tuulilasissaan kiinnitetty tarra, joka ilmoittaa miten paljon pienhiukkasia auton päästöissä on. Päästöryhmiä on neljä (1-4). Autot jotka kuuluvat nelosluokkaan saavat ajaa kaikkialla, mutta ykkösluokkaan kuuluville autoille ei myönnetä lainkaan tarraa, ja näin ollen suurpäästöisillä autoilla ei saa lainkaan ajaa ympäristövyöhykkeissä. Tarrat saa ostettua katsastusasemilta, valtuutetuilta autokorjaamoilta, ja netistä. Ympäristövyöhykkeellä ilman asianmukaista tarraa ajamisesta saa sakot.

Junalla
Saksan junaverkosto on yksi maailman tiheimpiä ja julkinen liikenne Saksassa nojautuukin pitkälti rautateihin. Pääosin junayhteyksiä hoitaa Deutsche Bahn (DB).

Matkalippujärjestelmä on hieman monimutkainen monine alennuksineen ja liput ilman minkäänlaista alennusta eivät ole mahdottoman edullisia.

Porukassa matkustavien kannattaa huomioida mm. seuraavat paljon käytetyt tarjousliput:
 * Schönes-Wochenende-Ticket (mukava viikonloppu -lippu) : Noin 35 euron lippu, jolla maksimissaan 5 henkeä voi matkustaa joko lauantaina tai sunnuntaina keskiyöstä seuraavan aamuyön klo 3:n saakka rajoituksetta paikallisjunilla (IRE, RE, RB, S) ja suurimmassa osassa Saksaa muullakin paikallisliikenteellä. Tällaista hyödyntämällä voi päästä hyvinkin edullisesti liikkumaan pitkin Saksaa jos vain on valmis istumaan hitaammin kulkevissa paikallisjunissa ja vaihtamaan junaa silloin tällöin.
 * Länder-Ticket (osavaltiolippu) : Osavaltiosta riippuen n. 25 euroa maksava vastaavanlainen lippu, jolla maks. 5 henkeä voi matkustaa valittuna viikonpäivänä aamun klo 9:stä seuraavan aamuyön klo 3:n saakka samoilla välineillä kuin Schönes-Wochenende-Ticket:illä, mutta vain tietyn osavaltion alueella. (Osa pienemmistä osavaltioista kuten esim. Schleswig-Holstein, Hampuri ja Mecklenburg-Etu-Pommeri muodostavat kokonaisuuksia) Joillain osavaltioilla on lisäksi vajaan 20 euron hintainen yksittäiselle henkilölle tarkoitettu Single-lippu.

Lentokonella
Saksassa pääsee Autobahnilla tai ICE-luotijunalla käytännössä minne päin maata tahansa suhteellisen lyhyessä ajassa, joten maan sisäiset lennot ovat lähinnä liikematkustajia varten. Suurimmat yhtiöt maan sisäisessä liikenteessä ovat Lufthansa sekä halpisyhtiöt Air Berlin ja Germanwings.

Puhu
Saksassa saksa on ainoa virallinen kieli, mutta useimmat ymmärtävät myös englantia. Teitittely on paljon yleisempää kuin Suomessa, ja nyrkkisääntönä voitaneen pitää, että kaikkia tulisi oletusarvoisesti teititellä ellei sinunkauppoja ole aiemmin tehty.

Osta
Saksassa kaupat ovat hieman erilaisia kuin Suomessa. Kaupunkien ulkopuolella sijaitsevia automarketteja on verrattain vähän, mutta ne ovat tavallisesti todella isoja. Sen sijaan keskisuurissakin kaupungeissa on vähintään yksi tavaratalo. Saksassa on tavallista että leipä ostetaan tuoreena leipomosta (Bäckerei), ja liha, kala ja vihannekset torilta. Toki ruokakauppaketjujakin löytyy, merkittävimmät (halpa)ketjut ovat suomalaisillekin tuttu Lidl, Aldi, Plus ja Penny-Markt. Muita suuri ketjuja ovat mm. Edeka ja Rewe. Kaupat ovat tavallisesti kiinni sunnuntaisin, ruokakaupat jotka ovat sunnuntaisin auki ilmoittavat usein siitä erillisellä kyltillä.

Hintataso
Hinnat ovat jonkin verran halvempia kuin Suomessa, varsinkin ruoka ja kotielektroniikka.

Syö
Ravintolassa syöminen on edullisempaa kuin Suomessa ja saksalaiset syövätkin suomalaisia useammin ravintoloissa. Kaupungeissa ravintolatarjonta on monipuolista ja niissä tarjotaan ruokaa melkein jokaisesta maailman kolkasta. Hienoja ravintoloita löytyy sekä kaupungeista että maaseudulta; monet linnat jotka on rakennettu aikana jolloin Saksa koostui pienistä kreivi- ja herttuakunnista on muutettu luksushotelleiksi ja -ravintoloiksi. Kaupungeissa on nakkikioskeja (Imbiss) ja useimpien tavaratalojen ylimmässä kerroksessa on suuria itsepalveluravintoloita jossa voi syödä suhteellisen edullisesti. Kyläbaareissa tarjotaan lähes poikkeuksetta myös ruokaa. Niissä tarjotaan myös perinteistä saksalaista ruokaa, jota ei juurikaan tarjota kaupungeissa muualla kuin baijerilaisissa ravintoloissa.

Makkara
Makkara (Wurst) on suosittu perinneruoka. Sitä valmistetaan noin 1500 lajia. Makkara ei varsinaisesti ole ravintolaruoka, vaan sitä tarjotaan nakkikioskeissa ja pubeissa. Nakkikioskeissa makkaraa syödään joko ranskalaisten tai sämpylän ja sinapin kera. Pubeissa sen kanssa kuuluu usein myös hapankaalia.
 * Bratwurst - yleisnimitys kaikille paistetuille makkaroille.
 * Bockwurst - Keitetty makkara.
 * Weisswurst - "Valkoinen makkara", baijerilainen keitetty makkara.
 * Currywurst - Saksalainen pikaruokaerikoisuus. Makkara paloitetaan ja sekoitetaan currysta ja ketsupista valmistettuun kastikkeeseen ja tarjotaan ranskalaisten tai perunasalaatin kera.

Saksalaisia erikoisuuksia

 * Leikkeet - Saksalaisessa ravintoloissa on monenlaisia leikkeitä. Suomessakin tunnettujen sveitsin- ja wienerleikkeen lisäksi tarjolla on mm. Schnitzel Jäger Art (sienikastikkeen kera) ja Schnitzel Zigeuner Art (voimakkaasti maustetun paprikakastikkeen kera).
 * Schweishaxe tai Eisbein - Paistettua sianpotkaa.
 * Hapankaali (Sauerkraut) - Saksalaisen keittiön tunnetuimpia ruokia, tarjotaan joko kylmänä tai lämmitettynä.
 * Mettbrötchen - Pohjoissaksalainen erikoisuus; sämpylän puolikas jonka päällä on raakaa jauhelihaa ja sipulia.
 * Soljanka - Alkuperäisesti ukrainalainen lihakeitto, ja jota ei juurikaan tunneta entisen Itä-Saksan alueen ulkopuolella.
 * Knödel tai Klöße - Perunasta tai kaurasta valmistettuja pyöryköitä jotka voivat myös sisältää lihaa tai vihanneksia.
 * Köningsberger klopse - Lihapyöryköitä valkoisessa kapriskastikkeessa.
 * Kartoffelpuffer - Friteeratusta perunasta valmistettuja "pannukakkuja"
 * Spätzle - Eteläsaksalaisia nuudeleita.
 * Bretzel - Eteläsaksalaisia suolarinkeleitä, nautitaan oluen kanssa.
 * Schwarzwälder schinken - Parmakinkun saksalainen vastine.
 * Jälkiruuaksi syödään erilaisia kakkuja, etenkin juustokakkuja suklaa- tai marjatäytteillä.
 * Schwarzwälder kirschtorte - Lounais-Saksan Schwarzwaldin vuoristosta oleva kirsikkatäytekakku jota tarjotaan koko maassa.
 * Götterspeise - Marjahyytelöä jota tarjotaan usein kerman kera.

Juo

 * Oluen ystäville Saksa on mainio maa. Saksassa on maailman eniten panimoita (yli 1200) ja useimmissa kaupungeissa ja kylissä on panimo(ita), jo(i)ssa valmistetaan omaa olutta. Joka syksy järjestetään Münchenissä maailman suurin olutjuhla Oktoberfest.
 * Saksan merkittävimmät viininviljelysalueet sijaitsevat Frankfurtin lähellä.
 * Spezi Saksalainen erikoisuus, colajuomasta ja appelsiinimehusta tehty virvoitusjuoma. Speziä myydään koko maassa ja merkkejä on useita.

Nuku
Saksassa, kuten muuallakin Keski-Euroopassa, on muutamia edullisia ns. itsepalveluhotelleja, joissa yöpyminen on halpaa. Konsepti on samanlainen kuin kotimaisella Omenahotelli-ketjulla, eli hotelli varataan verkosta, check-in hoidetaan automaattisesti ja huoneessa voi yöpyä yleensä 1-4 ihmistä.

Kaikilla merkittävimmillä hotelliketjuilla on hotelleja Saksassa. Ketjuihin kuuluvat hotellit ovat useimmiten luksusluokkaa.


 * Accor - ranskalainen ketju johon kuuluu parikymmentä erilaista brändiä kuten Etap, Formule 1, Ibis, Mercure, ja Sofitel
 * Maritim - Rantasipi-ketjun saksalainen vastine
 * Kempinski - saksalainen luksusketju
 * Best Western - amerikkalainen ketju, perushotelleja
 * Holiday Inn - amerikkalainen ketju, usein kalliita luksushotelleja
 * Scandic - ruotsalaisella ketjulla on kolme hotellia Saksassa

Ketjuihin kuulumattomia hotelleja on runsaasti, ja kahden hengen siisti huone kylpyhuoneella, televisiolla ja aamiaisella maksaa usein noin 60-80 euroa. Vapaita huoneita löytyy melko vaivattomasti ellei kaupungissa ole joku tapahtuma – mene hotelliin sisään kysymään. Pienimmissä kylissä löytyy usein pienempiä kestikievareita (Gasthaus) jossa voi nukkua ja syödä edullisesti. Jos haluaa asua yleellisesti, kaupungeissa löytyy paljon luksushotelleja. Messukaupungeissa (esim. Frankfurt, Hannover) hinnat ovat korkeampia ja hotellit useimmiten täysiä messujen aikana.

Pysy turvassa
Saksa on suhteellisen turvallinen matkailumaa. Suurimmissa kaupungeissa lompakkoa pitää säilyttää turvallisessa paikassa.

Pysy terveenä
Huomattavia terveysriskejä ei ole. Metsissä liikkuvien kannattaa varoa punkkeja. Vesijohtovesi on pääosin turvallista juoda mutta maku ei aina ole mielyttävä kaupungeissa, etenkään Ruhr-alueella, jossa vesi on voimakkaasti kloorattua.

Kunnioita
Saksan tapakulttuuri ei poikkea merkittävästi suomalaisesta, älä siis tee mitään mitä et tekisi kotonakaan. Saksalaiset ovat yleisesti asiallisia, täsmällisiä (ole ajoissa!), ja teittely on yleistä työkavereidenkin kesken. Yleensä kaikki toimii mutkattomasti ja suunnitelmien mukaan, tämä on viimeinen maa missä kannattaa yrittää päästä esim. ylinopeussakoista eroon lahjomalla poliisia. Yleensä saksalaiset ovat ystävällisiä ja vieraanvaraisia siinä missä muutkin keskieurooppalaiset. Vähäinenkin saksankielen taito on plussaa.

Ota yhteyttä
Suomalaiset matkapuhelimet toimivat sellaisenaan Saksassa, mukaan lukien 3G-datapalvelut. Hinnoittelu kannattaa tarkistaa omalta matkapuhelinoperaattorilta.

Saksalaiset teleoperaattorit myyvät prepaid liittymiä, joihin on saatavilla datansiirtopalveluita (GPRS, 3G).

Saksa Eurooppa/Saksa/ Alemanya Deutschland Germany Germanio Alemania Allemagne जर्मनी Németország Germania ドイツ Duitsland Niemcy Alemanha Germania Германия Tyskland wts:Category:Germany